钦定古今图书集成/理学汇编/学行典/第237卷 > 徐师闵
## 钦定古今图书集成/理学汇编/学行典/第237卷 > 徐师闵

按《苏州府志》：“徐师闵，字圣徒，其先建安人。父奭，为两
浙转运副使，遂家于吴。治平初，师闵为虞部员外郎，
知江阴军。熙宁十年，以司农少卿知袁州。时江西有
剧贼詹遇屠劫，列城骚动，袁独预修武事，具战舰，号
令严肃，尝若寇至，遇引去，不敢犯境，袁民歌之，且有
瑞麦嘉禾之异，绘图以进。为治镇静，有惠爱，吏民生”
为立祠。转运蒋之奇荐于朝，留再任。在官自执政以
下荐之者几百人。官至正议大夫、东海郡侯。以中散
大夫、普宁郡侯致仕，时年六十七。有以黄白术为献
者，师闵问“能久乎？”曰：“五十年乃变耳。”师闵曰：“吾平生
不妄语，若欺人于五十年后，岂吾心哉？”晚归里中，与
元绛、程师孟辈以诗酒为乐，号“十老。”年八十卒。子铸，
字元钧，以父任为县，屏奸折狱，劝本业，修学校，课尝
居最。政和初，提举两浙常平。修松江堤，易土以石，辟
常熟水田数百顷，为之疆畎。仕至正奉大夫、延庆殿
学士，历知广、扬二州。